10 Gape Satane o ne a leka go raela Jesu gore a nne bogagapa. O ne a mo gwetlha gore a itatlhele kwa tlase go tswa kwa setlhoeng sa tempele. (Math. 4:5, 6) Satane o ne a batla go fitlhelela eng ka seo? Ka se a neng a se bua, o ne a kaya gore fa Jesu a ne a ka se gobale fa a wa, seo se ne se tla supa gore e ne e le “morwa Modimo.” Kwantle ga pelaelo, Diabolo o ne a batla gore Jesu a amege thata ka go itirela leina, go ya bokgakaleng jwa gore a dire tiro ya mponeng. Satane o ne a itse gore motho a ka dira sengwe se se kotsi fa a gwetlhiwa, e le ka ntlha ya boikgogomoso le ka ntlha ya go se batle go latlhegelwa ke tlotlo mo go ba bangwe. O ne a sokamisa temana ya Dikwalo, mme Jesu o ne a bontsha gore o tlhaloganya Lefoko la ga Jehofa sentle. (Bala Mathaio 4:7.) Fa Jesu a ne a gana go ineelela kgwetlho eo, le fano o ne a bontsha gore Jehofa o ne a le botlhokwa thata mo botshelong jwa gagwe.